Batshengisela Emhlanganweni kaMongameli Mnangagwa eSouth Affrica
Amapholisa abikwa echithe lumbuthano wabatshengiselayo kodwa asenelisanga ukuzwa ukuthi kubotshwe abangaki lanxa ababone kusenzakala besithi babone kubotshwa abatshengiselayo abambalwa.
WASHINGTON DC — Kulexuku labantu abavela kunhlanganiso ethiwa Vusa Mthwakazi abatshengisele phandle kwesigodlo sommeli wakwele Zimbabwe eSouth Africa besola uhulumende kaMongameli Emmerson Mnagangwa abamethesa icala lokuphatheka kumbhuqazwe we-Gukurahundi. Lokhu kwenzakale uMnangagwa esenza umhlangano lezizalwane zeZimbabwe ezihlala kwele South Africa. Amapholisa abikwa echithe lumbuthano wabatshengiselayo. Umsakazo weVOA Studio 7 kawenelisanga ukuzwa ukuthi kubotshwe abantu abangaki lanxa ababone kusenzakala besithi babone kubotshwa abatshengiselayo abambalwa. Kunjalo nje, iStudio 7 exoxe lengcwethi ecubungula ezombusazwe, uMnu. Effie Dlela Ncube, endawonye lesizalwane seZimbabwe esihlala kwele South Africa, uMnu. Cassius Jayz Simana Mpofu. UMpofu uthe, "Uhambo lwakhe luhle kakhulu ngoba siyabona ukuthi ele South Africa ngumakhelwane esithengiselana laye kakhulu, siyabona impahla zicapha zisiya le lale. Lokhu kuzamnika ifoundation enhle ngoba kulabantu abanenig abavela eZimbabwe abahlala eSouth Africa." UNcube uthi uMnangagwa ulomehluko kulowayengumongameli uMnu. Robert Mugabe kodwa uthi kunzima ukuthi uzabusa kuhle kuloMugabe. "Esikubonayo yikuthi uhambisa phambili ezomnotho okuyinto eqakathekileyo. Konke akukhulumayo kuhle kodwa osekusele yizenzo ezihambelana lakukhulumayo," kutsho uNcube.